Komission tiedonanto – Ohjeasiakirja asetuksen (EU) 2017/625 109–111 artiklan mukaisten monivuotisia kansallisia valvontasuunnitelmia koskevien vaatimusten täytäntöönpanosta

(2021/C 78/01)

Johdanto

Unionin lainsäädännössä säädetään yhdenmukaistetut säännöt, joilla varmistetaan, että elintarvikkeet ja rehut ovat turvallisia ja terveellisiä ja että toimet, joilla saattaa olla vaikutusta elintarvikeketjun turvallisuuteen tai elintarvikkeisiin ja elintarviketietoihin liittyvien kuluttajien etujen suojeluun, suoritetaan erityisten vaatimusten mukaisesti. Unionissa on lisäksi annettu säännöt, joilla varmistetaan ihmisten, eläinten ja kasvien terveyden sekä eläinten hyvinvoinnin korkea taso koko elintarvikeketjussa ja kaikilla niillä toiminnan aloilla, joilla keskeisenä tavoitteena on eläintautien, jotka joissakin tapauksissa voivat tarttua ihmisiin, tai kasveille tai kasvituotteille haitallisten tuhoojien mahdollisen leviämisen torjunta, ja joilla varmistetaan ympäristön suojelu muuntogeenisistä organismeista tai kasvinsuojeluaineista mahdollisesti aiheutuvilta riskeiltä. Näiden sääntöjen, jäljempänä yhteisesti ’elintarvikeketjua koskeva unionin lainsäädäntö’, asianmukainen soveltaminen edistää sisämarkkinoiden toimintaa.

Euroopan parlamentin ja neuvoston asetuksessa (EU) 2017/625 (1) vahvistetaan yhdenmukaistetut unionin puitteet virallisen valvonnan ja muiden virallisten toimien järjestämiseksi koko elintarvikeketjun varrella.

Asetuksen (EU) 2017/625 109 artiklassa säädetään, että jäsenvaltioiden on varmistettava, että toimivaltaiset viranomaiset suorittavat kyseisellä asetuksella säännellyn virallisen valvonnan monivuotisen kansallisen valvontasuunnitelman perusteella, joka valmistellaan ja pannaan täytäntöön niiden alueella koordinoidusti.

Asetuksen (EU) 2017/625 110 artiklan 1 kohdassa säädetään, että monivuotiset kansalliset valvontasuunnitelmat on laadittava niin, että varmistetaan, että suunnitelmiin sisältyy virallinen valvonta kaikilla 1 artiklan 2 kohdassa tarkoitettujen sääntöjen sääntelemillä aloilla ja suunnittelu tapahtuu 9 artiklassa säädettyjen edellytysten ja 18–27 artiklassa säädettyjen sääntöjen mukaisesti.

Asetuksen (EU) 2017/625 110 artiklan 2 kohdassa vahvistetaan periaatteet, jotka koskevat sitä, mitä yleistä tietoa monivuotisiin kansallisiin valvontasuunnitelmiin on sisällytettävä, ja 111 artiklan 2 kohdassa vahvistetaan monivuotisten valvontasuunnitelmien laatimista, ajantasaistamista ja uudelleentarkastelua koskevat periaatteet.

Monivuotisten kansallisten valvontasuunnitelmien täytäntöönpanosta sekä toimivaltaisten viranomaisten Euroopan parlamentin ja neuvoston asetuksen (EY) N:o 882/2004 (2)4 artiklan 6 kohdan mukaisesti tekemistä sisäisistä toiminnan tarkastuksista ja asetuksen 45 artiklan mukaisesti komission asiantuntijoiden tekemistä toiminnan tarkastuksista saatujen kokemusten perusteella sekä kyseisen asetuksen 44 artiklan nojalla jäsenvaltioiden toimittamien vuosiraporttien sisältämien tietojen perusteella on asianmukaista, että monivuotisten kansallisten valvontasuunnitelmien valmistelua varten laaditaan tämä ohjeasiakirja.

Tässä ohjeasiakirjassa olisi näin ollen keskityttävä monivuotisten kansallisten valvontasuunnitelmien niihin osiin, jotka on otettava jäsenvaltioissa käyttöön, jotta täytetään asetuksen (EU) 2017/625 vaatimukset ja etenkin 111 artiklan vaatimukset, jotka koskevat kansallisten valvontasuunnitelmien laatimiseen, ajantasaistamiseen ja uudelleentarkasteluun liittyviä periaatteita.

Monivuotisen kansallisen valvontasuunnitelman tarkoituksena on myös luoda vakaa perusta asetuksen (EU) 2017/625 6 artiklan mukaisille toimivaltaisten viranomaisten auditoinneille sekä kyseisen asetuksen 116 artiklan mukaiselle komission suorittamalle valvonnalle jäsenvaltioissa.

Komission on tarkasteltava ja päivitettävä tarpeen mukaan tätä ohjeasiakirjaa saatuaan ja tutkittuaan monivuotiset kansalliset valvontasuunnitelmat ja ottaen huomioon asetuksen (EU) 2017/625 täytäntöönpanosta jäsenvaltioissa saadut kokemukset.

Tämä ohjeasiakirja on tarkoitettu kansallisten viranomaisten avuksi asetuksen (EU) 2017/625 109–111 artiklan soveltamisessa. Ainoastaan Euroopan unionin tuomioistuimella on toimivalta tulkita lopullisesti unionin lainsäädäntöä.

Sisällysluettelo

A. Ohjeasiakirjan tarkoitus 4

B. Määritelmät 4

C. Ohjeita monivuotisia kansallisia valvontasuunnitelmia koskevista lakisääteisistä vaatimuksista 5

1. Monivuotisen kansallisen valvontasuunnitelman laajuus 5

2. Kokonaisvaltainen monivuotinen kansallinen valvontasuunnitelma 5

3. Tietojen kerääminen monivuotisen kansallisen valvontasuunnitelman täytäntöönpanon ja siitä raportoinnin aikana 6

4. Aikataulu (suunnittelukierroksen pituus) 6

5. Monivuotista kansallista valvontasuunnitelmaa koskevat yleiset vaatimukset 7

D. Yleisiä ohjeita monivuotisen kansallisen valvontasuunnitelman sisällöstä 7

1. Strategia ja asiayhteys 7

1.1 Monivuotisen kansallisen valvontasuunnitelman strategiset tavoitteet 7

1.2 Riskien luokittelu 8

2. Virallisen valvonnan rakenteelliset puitteet 8

2.1 Toimivaltaisten viranomaisten nimeäminen 8

2.2 Siirtäminen toimeksiannon saaneiden elinten (tai luonnollisten henkilöiden) suoritettavaksi 9

3. Virallisen valvonnan yleinen organisointi ja hallinnointi 9

3.1 Valvontajärjestelmät ja toiminnan koordinointi 10

3.2 Toimintaperusteiden noudattaminen 11

3.3 Virallista valvontaa suorittavan henkilöstön koulutus 12

3.4 Dokumentoidut menettelyt 12

4. Vaara- tai hätätilanteiden hallinta 12

4.1 Toiminnalliset valmiussuunnitelmat 12

4.2 Yhteistyön ja keskinäisen avunannon järjestäminen 13

A. Ohjeasiakirjan tarkoitus

Tämä ohjeasiakirja on tarkoitettu jäsenvaltioiden avuksi asetuksen (EU) 2017/625 109 artiklassa säädettyjen monivuotisten kansallisten valvontasuunnitelmien laatimisessa. Siinä selvennetään kyseisen asetuksen 110 artiklan 2 kohdassa esitettyjen monivuotisia kansallisia valvontasuunnitelmia koskevien vaatimusten täytäntöönpanoa.

Siksi tämän ohjeasiakirjan luvussa C annetaan ohjeita monivuotisia kansallisia valvontasuunnitelmia koskevista lakisääteisistä vaatimuksista ja luvussa D annetaan ohjeita monivuotisen kansallisen valvontasuunnitelman sisällöstä. Tähän ohjeasiakirjaan sisältyy myös monivuotisia kansallisia valvontasuunnitelmia koskeva valinnainen mallilomake. Jäsenvaltiot voivat kuitenkin valita, missä muodossa ne esittävät monivuotisen kansallisen valvontasuunnitelmansa.

B. Määritelmät

Tässä ohjeasiakirjassa käytetään asetuksen (EU) 2017/625 2 ja 3 artiklassa ja muussa asiaan liittyvässä elintarvikeketjua koskevassa unionin lainsäädännössä vahvistettuja määritelmiä.

Erityisesti olisi otettava huomioon seuraavat asetuksessa (EU) 2017/625 annetut määritelmät:

a) ”virallisella valvonnalla” tarkoitetaan toimivaltaisten viranomaisten tai toimeksiannon saaneiden elinten tai luonnollisten henkilöiden, joiden suoritettavaksi tiettyjä viralliseen valvontaan kuuluvia tehtäviä on siirretty, tämän asetuksen mukaisesti suorittamia toimia, joilla todennetaan, että — toimijat noudattavat tätä asetusta ja 1 artiklan 2 kohdassa tarkoitettuja sääntöjä — eläimet tai tavarat ovat 1 artiklan 2 kohdassa tarkoitetuissa säännöissä vahvistettujen vaatimusten mukaiset, myös virallisen todistuksen tai virallisen varmennuksen myöntämistä varten;

b) ”muilla virallisilla toimilla” tarkoitetaan muuta kuin virallista valvontaa olevia toimia, joita suorittavat toimivaltaiset viranomaiset tai toimeksiannon saaneet elimet tai luonnolliset henkilöt, joiden suoritettavaksi tiettyjä muita virallisia toimia on siirretty, tämän asetuksen ja 1 artiklan 2 kohdassa tarkoitettujen sääntöjen mukaisesti; näihin kuuluvat toimet eläintautien tai kasvintuhoojien todentamiseksi ja ennaltaehkäisemiseksi, niiden leviämisen estämiseksi taikka niiden hävittämiseksi, lupien myöntäminen tai virallisten todistusten ja virallisten varmennusten hyväksyminen ja myöntäminen;

c) ”toimivaltaisilla viranomaisilla” tarkoitetaan — jäsenvaltioiden keskusviranomaisia, jotka vastaavat virallisen valvonnan ja muiden virallisten toimien järjestämisestä tämän asetuksen ja 1 artiklan 2 kohdassa tarkoitettujen sääntöjen mukaisesti — mitä tahansa muuta viranomaista, jolle tämä vastuu on siirretty;

d) ”luonnonmukaisuuden valvontaviranomaisella” tarkoitetaan jäsenvaltion luonnonmukaisesta tuotannosta ja luonnonmukaisesti tuotettujen tuotteiden merkinnöistä vastaavaa julkista hallinto-organisaatiota, jolle toimivaltaiset viranomaiset ovat kokonaan tai osittain siirtäneet itselleen kuuluvan toimivallan neuvoston asetuksen (EY) N:o 834/2007 (3) soveltamisessa;

e) ”toimeksiannon saaneella elimellä” tarkoitetaan erillistä oikeushenkilöä, jolle toimivaltaiset viranomaiset ovat siirtäneet tiettyjä viralliseen valvontaan kuuluvia tehtäviä tai tiettyjä muihin virallisiin toimiin liittyviä tehtäviä;

f) ”valvontasuunnitelmalla” tarkoitetaan toimivaltaisen viranomaisen laatimaa kuvausta, joka sisältää tietoja virallisen valvontajärjestelmän rakenteesta ja organisoinnista ja sen toiminnasta sekä kullakin 1 artiklan 2 kohdassa tarkoitettujen sääntöjen sääntelemällä alalla tietyllä ajanjaksolla suoritettavaa virallista valvontaa koskevan yksityiskohtaisen suunnitelman;

g) ”riskillä” tarkoitetaan vaaran aiheuttaman ihmisten, eläinten tai kasvien terveyteen, eläinten hyvinvointiin tai ympäristöön kohdistuvan haittavaikutuksen todennäköisyyttä ja voimakkuutta.

Edellä mainittujen määritelmien lisäksi tässä ohjeasiakirjassa viitataan seuraaviin määritelmiin:

a) ”koordinoinnilla” tarkoitetaan toimia, jotka toteutetaan sen varmistamiseksi, että toimivaltaiset viranomaiset suunnittelevat ja toteuttavat virallisen valvonnan johdonmukaisesti ja yhtäläisesti, jotta edistettäisiin yhteistä tavoitetta monivuotisten kansallisten valvontasuunnitelmien ja unionin lainsäädännön tehokkaan täytäntöönpanon saavuttamiseksi;

b) ”aloilla” tarkoitetaan asetuksen (EU) 2017/625 1 artiklan 2 alakohdassa määriteltyjä aloja.

C. Ohjeita monivuotisia kansallisia valvontasuunnitelmia koskevista lakisääteisistä vaatimuksista

1. Monivuotisen kansallisen valvontasuunnitelman laajuus

Lakisääteinen vaatimus

Asetuksen (EU) 2017/625 109 artiklan 1 kohta

Ohjeet

Monivuotisen kansallisen valvontasuunnitelman olisi katettava asetuksella (EU) 2017/625 säännelty virallinen valvonta, josta säädetään kyseisen asetuksen 1 artiklan 2–4 kohdassa. Liitteessä 1 on lisätietoja, jotka on tarkoitettu ohjeiksi säännöistä, jotka sisältävät säännöksiä edellä mainitusta virallisesta valvonnasta.

Jäsenvaltioita ei vaadita sisällyttämään monivuotiseen kansalliseen valvontasuunnitelmaansa tietoa muista virallisista toimista, joita toimivaltaiset viranomaiset, toimeksiannon saaneet elimet tai luonnolliset henkilöt suorittavat (4).

Jäsenvaltiot voivat kuitenkin halutessaan sisällyttää tällaista tietoa monivuotiseen kansalliseen valvontasuunnitelmaansa, jos tietoa pidetään merkityksellisenä tai katsotaan, että se auttaisi monivuotisen kansallisen valvontasuunnitelman ymmärtämisessä.

Monivuotiseen kansalliseen valvontasuunnitelmaan voitaisiin sisällyttää tietoa muista virallisista tarkastuksista, jotka eivät kuulu asetuksen (EU) 2017/625 soveltamisalaan, kuten muuhun (esim. eläinlääkkeitä koskevaan) EU:n lainsäädäntöön perustuvista virallisista tarkastuksista, tai tietoja, jotka liittyvät Maailman eläintautijärjestön (OIE) eläinlääkintäviranomaisten suoriutumista koskevaan välineeseen (Performance of Veterinary Services, PVS) (5).

2. Kokonaisvaltainen monivuotinen kansallinen valvontasuunnitelma

Lakisääteinen vaatimus

Asetuksen (EU) 2017/625 109 artiklan 1 kohta ja 2 kohdan a ja b alakohta

Ohjeet

Asetuksen (EU) 2017/625 109 artiklan 1 kohdassa säädetään, että jäsenvaltiot huolehtivat siitä, että monivuotinen kansallinen valvontasuunnitelma valmistellaan ja pannaan täytäntöön niiden alueella koordinoidusti. Lisäksi 109 artiklan 2 kohdassa säädetään, että jäsenvaltioiden on nimettävä yksi elin, jonka tehtävänä on koordinoida monivuotisen kansallisen valvontasuunnitelman valmistelua kaikkien virallisesta valvonnasta vastaavien toimivaltaisten viranomaisten välillä ja varmistaa, että monivuotinen kansallinen valvontasuunnitelma on johdonmukainen ja kattava.

Sen, että jäsenvaltion on nimettävä yksi elin, ei pitäisi katsoa tarkoittavan, että jäsenvaltion on asetuksen (EU) 2017/625 109 artiklan 2 kohdan noudattamiseksi perustettava uusi toimivaltaisen viranomaisen osasto tai uusi organisaatio tai elin. Jäsenvaltioissa olevat nykyiset rakenteet voidaan nimetä yhdeksi elimeksi.

Monivuotinen kansallinen valvontasuunnitelma kattaa kaikkien toimivaltaisten viranomaisten suorittaman virallisen valvonnan kaikilla tasoilla (keskus-, alue- ja paikallistasolla) virallista valvontaa koskevien kansallisten järjestelyiden mukaisesti.

Jäsenvaltioissa, joissa on hajautettu hallinto, monivuotisessa kansallisessa valvontasuunnitelmassa olisi esitettävä, miten koordinointi eri hallintotahojen välillä varmistetaan, jotta saavutetaan yksi kokonaisvaltainen monivuotinen kansallinen valvontasuunnitelma.

Toimivaltaisten viranomaisten olisi laadittava asianmukaiset järjestelmät monivuotisiin kansallisiin valvontasuunnitelmiin liittyvien toimien integroitua suunnittelua, kehittämistä ja koordinointia varten. Kokonaisvaltaisen monivuotisen kansallisen valvontasuunnitelman ei tulisi olla ainoastaan kooste yksittäisten toimivaltaisten viranomaisten suunnitelmista tai alakohtaisista suunnitelmista. Tällaisessa koosteessa ei käsiteltäisi virallisen valvonnan integroimista ja koordinointia toimivaltaisten viranomaisten ja alojen sisällä ja välillä.

3. Tietojen kerääminen monivuotisen kansallisen valvontasuunnitelman täytäntöönpanon ja siitä raportoinnin aikana

Lakisääteinen vaatimus

Asetuksen (EU) 2017/625 109 artiklan 2 kohdan c alakohta, 111 artiklan 1–3 kohta ja 113 artikla

Komission täytäntöönpanoasetus (EU) 2019/723 (6)

Ohjeet

Jäsenvaltioiden olisi monivuotisen kansallisen valvontasuunnitelman täytäntöönpanon aikana kerättävä todisteita suunnitelman täytäntöönpanosta, säilytettävä ne ja annettava ne tiedoksi auditointiin liittyville tahoille, jotta voidaan varmentaa suunnitelman tehokas täytäntöönpano. Tällaisia todisteita ovat muun muassa kirjalliset menettelyt, dokumentointi ja virallista valvontaa koskeva kirjanpito.

Asetuksen (EU) 2017/625 109 artiklan 2 kohdan c alakohdassa säädetään, että kunkin jäsenvaltion yksi monivuotisesta kansallisesta valvontasuunnitelmasta vastaava elin kerää tietoja monivuotisen kansallisen valvontasuunnitelman täytäntöönpanosta kyseisen asetuksen 113 artiklassa tarkoitetun vuosikertomuksen toimittamiseksi ja sen tarkistamiseksi ja päivittämiseksi tarvittavilta osin 111 artiklan 2 kohdan mukaisesti.

Monivuotiseen kansalliseen valvontasuunnitelmaan liittyvät vuosikertomukset on määrä koota ja toimittaa Euroopan parlamentin ja neuvoston asetuksen (EU) 2017/625 soveltamissäännöistä jäsenvaltioiden toimittamissa vuosikertomuksissa käytettävän vakiomallilomakkeen osalta annetun komission täytäntöönpanoasetuksen (EU) 2019/723 mukaisesti. Jäsenvaltioiden apuna on myös ohjeasiakirja (7) täytäntöönpanoasetuksen (EU) 2019/723 liitteenä olevan vakiomallilomakkeen täyttämisestä.

Asetuksen (EU) 2017/625 111 artiklan 1 kohdassa säädetään, että jäsenvaltioiden on varmistettava, että monivuotinen kansallinen valvontasuunnitelma asetetaan julkisesti saataville lukuun ottamatta suunnitelman osia, joiden julkistaminen voisi heikentää virallisen valvonnan vaikuttavuutta. Jäsenvaltiot voivat valita, miten ne julkaisevat monivuotisen kansallisen valvontasuunnitelman.

Asetuksen (EU) 2017/625 111 artiklan 3 kohdassa säädetään, että jäsenvaltioiden on pyynnöstä toimitettava komissiolle viimeisin ajantasainen versio monivuotisesta kansallisesta valvontasuunnitelmastaan.

Tämä ei rajoita erityisiä tietoja koskevia muita komission pyyntöjä komission valvonnan, myös auditointien, suorittamiseksi jäsenvaltioissa asetuksen (EU) 2017/625 116 artiklan mukaisesti.

4. Aikataulu (suunnittelukierroksen pituus)

Ohjeet

Jäsenvaltiot päättävät monivuotisen kansallisen valvontasuunnitelman voimassaolokaudesta ja kestosta, ja se voidaan sovittaa vastaamaan muiden kansallisten toimien, kuten budjettikierroksen, suunnittelua. Syyt tietyn keston valintaan olisi esitettävä lyhyesti monivuotisessa kansallisessa valvontasuunnitelmassa.

Jotta suunnitelma olisi monivuotinen, sen olisi katettava vähintään kolmen vuoden jakso. Koska etukäteissuunnittelu on vaikeaa muuttuvassa toimintaympäristössä, yhden suunnittelukierroksen pituudeksi ehdotetaan enintään viisi vuotta.

Epävarmuustekijät ja rajoitukset määräävät sen, miten yksityiskohtaisesti virallisesta valvonnasta säädetään kutakin suunnitelman vuotta kohti. Erityisesti virallisen valvonnan toiminnalliset tavoitteet on ehkä asetettava alustavasti monivuotisen kansallisen valvontasuunnitelman myöhempiä vuosia kohti, ja niitä on päivitettävä säännöllisesti asetuksen (EU) 2017/625 113 artiklan 1 kohdassa vaaditun vuosikertomuksen laatimisen yhteydessä. Tavoitteista on lisätietoa luvun D kohdassa 1.1.

5. Monivuotista kansallista valvontasuunnitelmaa koskevat yleiset vaatimukset

Lakisääteinen vaatimus

Asetuksen (EU) 2017/625 110 artikla, 111 artiklan 2 kohta ja 119 artikla

Ohjeet

Monivuotisen kansallisen valvontasuunnitelman on sisällettävä yleiset tiedot kaikki unionin elintarvikeketjua koskevat alat kattavien jäsenvaltioiden virallisen valvonnan järjestelmien rakenteesta ja organisoinnista. Monivuotiset kansalliset valvontasuunnitelmat ovat yleisluonteisia, mutta niihin on sisällyttävä tietoa asetuksen (EU) 2017/625 110 artiklan 2 kohdan a–k alakohdassa säädetyistä erityisistä seikoista. Näitä erityisiä seikkoja koskevia ohjeita annetaan tämän ohjeasiakirjan luvussa D.

Jäsenvaltioille muistutetaan, että niillä on velvollisuus tarkastella monivuotista kansallista valvontasuunnitelmaa uudelleen ja harkita sen mukauttamista täytäntöönpanon aikana asetuksen (EU) 2017/625 111 artiklan 2 kohdassa ja 119 artiklan a kohdassa esitetyt tekijät huomioon ottaen ja sisällyttää myöhemmät muutokset kyseisen asetuksen 113 artiklan 1 kohdassa tarkoitettuun vuosikertomukseen.

Monivuotisessa kansallisessa valvontasuunnitelmassa olisi siksi kuvattava

a) prosessi, jolla monivuotisen kansallisen valvontasuunnitelman toimintaa tarkistetaan vuosittain, joka tuottaa aineistoa vuosikertomukseen monivuotisen kansallisen valvontasuunnitelman täytäntöönpanosta;

b) miten asetuksen (EU) 2017/625 6 artiklan nojalla vaadittujen toimivaltaisten viranomaisten auditointien tulokset sisällytetään tähän prosessiin.

D. Yleisiä ohjeita monivuotisen kansallisen valvontasuunnitelman sisällöstä

1. Strategia ja asiayhteys

1.1 Monivuotisen kansallisen valvontasuunnitelman strategiset tavoitteet

Lakisääteinen vaatimus

Asetuksen (EU) 2017/625 110 artiklan 2 kohdan a alakohta

Ohjeet

Asetuksen (EU) 2017/625 keskeinen tavoite on taata yhdenmukaistettu ja johdonmukainen lähestymistapa viralliseen valvontaan ja asiaan liittyviin täytäntöönpanotoimenpiteisiin unionin koko elintarvikeketjun varrella, ja jäsenvaltioiden yleisenä velvoitteena on panna täytäntöön unionin lainsäädäntö. Sen vuoksi jäsenvaltioiden olisi laadittava asianmukaiset tavoitteet ja strategiat tämän päämäärän saavuttamiseksi. Näiden tavoitteiden ja strategioiden on määrä muodostaa monivuotisen kansallisen valvontasuunnitelman perusta, ja ne on määrä esittää lyhyesti suunnitelmassa (8).

Jäsenvaltioiden eri toimia, aloja ja unionin elintarvikeketjun vaiheita varten hyväksymän strategian olisi sisällettävä lyhyt kuvaus seuraavista tekijöistä ja perustelut niille:

— virallisen valvonnan painopiste;

— virallisen valvonnan priorisointi; ja

— resurssien jako.

1.2 Riskien luokittelu

Lakisääteinen vaatimus

Asetuksen (EU) 2017/625 110 artiklan 2 kohdan b alakohta

Ohjeet

Elintarvikeketjua koskevan unionin lainsäädännön osalta asetuksen (EU) 2017/625 9 artiklan 1 ja 2 kohdassa edellytetään, että toimivaltaiset viranomaiset suorittavat virallista valvontaa kaikkien toimijoiden osalta säännöllisesti, riskiperusteisesti ja sopivalla tiheydellä. Näin ollen monivuotisen kansallisen valvontasuunnitelman on tarkoitus sisältää tietoa virallisen valvonnan kohteena olevaan erilaiseen toimintaan liittyvästä riskien luokituksesta, jos sellainen on. Tämä ei kuitenkaan rajoita virallisen valvonnan vähimmäistiheydestä annetun unionin lainsäädännön soveltamista.

Haluttaessa monivuotiseen kansalliseen valvontasuunnitelmaan voidaan liittää lyhyt kuvaus jäsenvaltion käyttämästä riskiluokitusprosessista (9).

2. Virallisen valvonnan rakenteelliset puitteet

2.1 Toimivaltaisten viranomaisten nimeäminen

Lakisääteinen vaatimus

Asetuksen (EU) 2017/625 110 artiklan 2 kohdan c alakohta

Ohjeet

Monivuotisessa kansallisessa valvontasuunnitelmassa olisi esiteltävä kattavasti toimivaltaisten viranomaisten rakennetta ja tehtäviä. Monivuotisessa kansallisessa valvontasuunnitelmassa olisi

a) esitettävä ne viranomaiset tai tarvittaessa näiden viranomaisten taso (10), jotka on nimetty virallisesta valvonnasta vastaaviksi toimivaltaisiksi viranomaisiksi kaikilla asetuksen (EU) 2017/625 1 artiklan 2 kohdassa luetelluilla aloilla; esitettävä kaikki toimivaltaiset viranomaiset ja tarvittaessa toimivaltaisen viranomaisen taso (keskus-, alue- ja paikallistaso), samoin kuin kaikki toimeksiannon saaneet elimet tai luonnolliset henkilöt, joille on siirretty tiettyjä tehtäviä;

b) kuvailtava virallisen valvonnan tehtävien ja vastuualueiden kohdentamista koko elintarvikeketjussa;

c) ilmoitettava toimivaltaisten viranomaisten käytössä olevat resurssit;

d) lueteltava asetuksen (EU) 2017/625 100 artiklan 1 kohdan mukaisesti nimetyt kansalliset vertailulaboratoriot sekä alat, joista vastaamaan ne on nimetty.

Edellä olevissa kohdissa a–d tarkoitetut tiedot voidaan esittää organisaatiokaaviona, josta käyvät ilmi kansallisen tason toimivaltaiset viranomaiset sekä niiden tehtävät ja vastuualueet.

Toimivaltaisten viranomaisten käytössä olevien resurssien kuvaukseen olisi sisällyttävä henkilöresurssit sekä erilaiset tukipalvelut, kuten atk-järjestelmät sekä laboratorio-, diagnosointi-, tutkimus- ja koulutuspalvelut.

Henkilöresurssit olisi kuvattava kokopäivätyötä vastaavien työpaikkojen määränä. Käytössä olevat tilat ja palvelut voidaan kuvata määrällisesti ilmoittamalla palvelun taso, laboratoriokapasiteetti ja analyyttisen toiminnan laajuus sekä tarvittaessa keskus- ja aluetason osalta niin, että ilmoitetaan tiloja tai palveluita käyttävien toimivaltaisten viranomaisten lukumäärä.

Suunnitelmaan ei tarvitse sisällyttää täydellistä luetteloa virallisista laboratorioista, jotka on nimetty analysoimaan virallisen valvonnan aikana otettuja näytteitä, mutta toimivaltaisen viranomaisen on pidettävä yllä tällaista luetteloa.

Jos monivuotiseen kansalliseen valvontasuunnitelmaan ei sisälly luetteloja kansallisista vertailulaboratorioista ja virallisista laboratorioista, olisi annettava linkki tai linkit verkkosivulle tai verkkosivuille, jossa tai joissa kyseiset luettelot ovat saatavilla.

2.2 Siirtäminen toimeksiannon saaneiden elinten (tai luonnollisten henkilöiden) suoritettavaksi

Lakisääteinen vaatimus

Asetuksen (EU) 2017/625 110 artiklan 2 kohdan d alakohta

Ohjeet

Monivuotisessa kansallisessa valvontasuunnitelmassa olisi tarvittaessa

a) esitettävä toimivaltaiset viranomaiset, jotka siirtävät viralliset valvontatehtävät toimeksiannon saaneille elimille;

b) lueteltava tehtävät, jotka on siirretty kullekin toimeksiannon saaneen elimen luokalle;

c) esitettävä yleinen kuvaus käytössä olevista järjestelyistä, joilla varmistetaan, että tehtäviä siirtävät toimivaltaiset viranomaiset ja toimeksiannon saaneet elimet täyttävät seuraavat vaatimukset: i) asetuksen (EU) 2017/625 29 ja 33 artikla; ii) asetuksen (EU) 2017/625 liitteessä II olevan II luvun 2 kohta.

Edellä olevia kohtia a ja b sekä kohdan c alakohtaa i voidaan soveltaa myös silloin, kun tehtäviä siirretään luonnollisille henkilöille (asetuksen (EU) 2017/625 30 ja 33 artikla).

Jos samat virallisen valvonnan tehtävät siirretään useille toimeksiannon saaneille elimille tai luonnollisille henkilöille, tehtävien siirtäminen voidaan monivuotisessa kansallisessa valvontasuunnitelmassa kuvata toimeksiannon saaneen elimen tai luonnollisen henkilön luokkien perusteella. Tällöin valvontasuunnitelmaan ei tarvitse sisällyttää kattavaa ja ajantasaista luetteloa sellaisista toimeksiannon saaneista elimistä tai luonnollisista henkilöistä, joiden suoritettavaksi on siirretty viralliseen valvontaan kuuluvia tehtäviä, mutta asianomaisten toimivaltaisten viranomaisten olisi pidettävä yllä tällaista luetteloa.

3. Virallisen valvonnan yleinen organisointi ja hallinnointi

Lakisääteinen vaatimus

Asetuksen (EU) 2017/625 110 artiklan 2 kohdan e–i alakohta

Ohjeet

Asetuksen (EU) 2017/625 110 artiklan 2 kohdan e alakohdassa säädetään, että monivuotiseen kansalliseen valvontasuunnitelmaan on sisällytettävä tietoa virallisen valvonnan yleisestä organisoinnista ja hallinnoinnista kansallisella sekä alue- ja paikallistasolla, myös virallisesta valvonnasta yksittäisissä laitoksissa.

Monivuotiseen kansalliseen valvontasuunnitelmaan olisi sisällytettävä yleiskuvaus kunkin toimivaltaiseksi viranomaiseksi nimetyn organisaation rakenteesta ja organisaatiosta kaikilla tasoilla. Alue- ja/tai paikallistasolla samaan luokkaan kuuluvista toimivaltaisista viranomaisista voidaan antaa yleisluontoinen kuvaus, jos toimivaltaisten viranomaisten organisaatio ja rakenne ovat pääosin samat. Monivuotisessa kansallisessa valvontasuunnitelmassa on kuvattava, miten virallinen valvonta, mukaan lukien tuonti- ja vientivalvonta, on organisoitu ja hallinnoitu kansallisella sekä alue- ja paikallistasolla.

Monivuotisiin kansallisiin valvontasuunnitelmiin on sisällyttävä yleinen kuvaus seuraavista:

a) toimivaltaisen viranomaisen organisaatio;

b) hierarkkiset suhteet ja raportointijärjestelyt (ja/tai hallintojärjestelyt) toimivaltaisten viranomaisten sisällä ja välillä sekä toimeksiannon saaneiden elinten tai luonnollisten henkilöiden kanssa;

c) järjestelyt virallisen valvonnan laadun, puolueettomuuden, yhdenmukaisuuden ja tehokkuuden varmentamiseksi kaikilla tasoilla toimivaltaisten viranomaisten, myös kaikkien alue- ja paikallisviranomaisten, sisällä ja välillä asetuksen (EU) 2017/625 5 artiklan 1 kohdan b alakohdan mukaisesti;

d) sellaiset suhteet ja järjestelyt toimivaltaisten viranomaisten sekä nimettyjen virallisten ja kansallisten vertailulaboratorioiden välillä, joilla varmistetaan, että nämä laboratoriot noudattavat asetuksen (EU) 2017/625 38 artiklaa ja 100 artiklan 1 kohtaa ja toimivat niiden mukaisesti;

e) toimivaltaisten viranomaisten auditointien suorittamista koskevat järjestelyt virallisen valvonnan toimivuuden ja soveltuvuuden varmistamiseksi, kuten asetuksen (EU) 2017/625 6 artiklassa säädetään. Järjestelyissä (11) olisi esitettävä, miten varmistetaan, että auditoinnit ovat riippumattomien tahojen arvioitavissa ja niiden toteutus on avointa ja että toimivaltaiset viranomaiset toteuttavat asianmukaisia toimenpiteitä näiden auditointien tulosten perusteella.

3.1 Valvontajärjestelmät ja toiminnan koordinointi

Virallisen valvonnan järjestelmien organisoinnissa olisi otettava huomioon

a) tarve määritellä virallisen valvonnan luonne, tiheys, aika ja syy, jotta pystytään noudattamaan mahdollisimman hyvin elintarvikeketjua koskevaa unionin lainsäädäntöä;

b) priorisointi tehtävien ja resurssien, kustannustehokkuuden ja kustannusvaikuttavuuden välistä tasapainoa määritettäessä;

c) erityiset kansalliset valvontasuunnitelmat tai -ohjelmat, joista säädetään elintarvikeketjua koskevassa unionin lainsäädännössä;

d) kaikki kansalliset tautien valvonta- tai hävittämissuunnitelmat;

e) kaikki asiaankuuluvat riskiluokitukset.

Monivuotisessa kansallisessa valvontasuunnitelmassa olisi siksi kuvattava

a) eri aloilla sovellettavat viralliset valvontajärjestelmät, erityisesti seuraavat: i) käytetyt viralliset valvontamenetelmät ja -tekniikat, kuten seuranta, varmentaminen, auditointi, tarkastus, näytteenotto ja analysointi, joissa otetaan huomioon asetuksen (EU) 2017/625 14, 34 ja 35 artiklan vaatimukset, sekä se, missä ja miten tällaisia virallisia valvontamenetelmiä ja -tekniikoita käytetään; ii) virallisen valvonnan tiheys tai tarvittaessa kriteerit valvonnan tiheyden ja luonteen määrittämiseksi; iii) rehun ja elintarvikkeiden, eläinten ja eläinperäisten tuotteiden tuontiin ja vientiin sovellettavan virallisen valvonnan laajuus ja toteutus;

b) luvun D kohdassa 1.2 tarkoitettujen riskiluokitusten soveltaminen virallisen valvonnan kohdentamiseen tehokkaasti;

c) horisontaalisesti sovellettavan unionin lainsäädännön mukaisten valvontajärjestelyjen sisällyttäminen viralliseen valvontaan, jota on sovellettava kaikilla asiaan liittyvillä aloilla; jos kyseessä on useampi ala, eri alojen välille on luotava asianmukaiset linkit.

Käytössä on oltava järjestelyt, joilla taataan tehokas toimien koordinointi ja yhteistyö toimivaltaisten viranomaisten sisällä ja välillä. Näillä järjestelyillä pitäisi myös pyrkiä osaltaan varmistamaan virallisen valvonnan laatu, puolueettomuus, johdonmukaisuus ja tehokkuus.

Tietoja olisi annettava erityisesti yleisistä toimenpiteistä, joilla hallinnoidaan unionin elintarvikeketjun eri aloista tai vaiheista vastaavien eri toimivaltaisten viranomaisten välistä suhdetta, sekä järjestelyistä, jos toimivalta on myönnetty alue- ja/tai paikallisviranomaisille tai jaettu niiden kanssa.

Monivuotisessa kansallisessa valvontasuunnitelmassa olisi siksi kuvattava

a) järjestelyt, joilla varmistetaan tehokas ja toimiva yhteistyö ja toiminnan koordinointi — toimivaltaisen viranomaisen sisällä, kahden tai useamman samalla alalla toimivan toimivaltaisen viranomaisen välillä (erityisesti tilanteissa, joissa jäsenvaltio myöntää muulle kuin toimivaltaiselle keskusviranomaiselle toimivallan suorittaa virallista valvontaa tai jakaa sen keskus-, alue- ja paikallisviranomaisten kesken asetuksen (EU) 2017/625 4 artiklan 2 kohdan mukaisesti) — muiden viranomaisten välillä (silloin kun yhteistyötä edellytetään asetuksen (EU) 2017/625 75 ja 76 artiklan säännöksissä) — silloin, kun toimivaltaiset viranomaiset siirtävät virallista valvontaa toimeksiannon saaneille elimille tai luonnollisille henkilöille asetuksen (EU) 2017/625 28 artiklan 1 kohdan ja 29, 30 ja 33 artiklan mukaisesti; esimerkkejä tästä ovat viralliset järjestelyt toiminnan koordinoimiseksi ja virallisen valvonnan yhdenmukaisuuden varmistamiseksi, kuten kokoukset, sekakomiteat ja yhdysryhmät sekä yhteisiä sopimuksia tai toimia koskevat vaatimukset;

b) virallisiin tarkastuksiin liittyvälle henkilöstölle suunnatut yhteiset koulutusaloitteet esimerkiksi teknisten taitojen, valvontayksikköjen johtamisen, laadunhallinnan sekä auditoinnin aloilla;

c) laboratorio- ja diagnosointipalvelujen jakaminen tarpeen mukaan;

d) yhteisten kansallisten tietokantojen hallinto ja käyttö tarpeen mukaan;

e) alat, joilla koordinointi ja viestintä toimivaltaisten viranomaisen välillä on tärkeää, esimerkiksi i) käytössä olevat toimenpiteet, joilla varmistetaan tehokas toiminta, ettei virallinen valvonta keskeydy; ii) tarvittavan tiedonvaihdon hoitaminen toimivaltaisten viranomaisten välillä, jotta varmistetaan virallisen valvonnan jatkuvuus ja johdonmukaisuus ja mahdollistetaan jäljitettävyysjärjestelmien tehokas toiminta.

3.2 Toimintaperusteiden noudattaminen

Monivuotisessa kansallisessa valvontasuunnitelmassa olisi kuvattava käytettyjä menetelmiä sen varmistamiseksi, että toimivaltaisiksi viranomaisiksi nimetyt organisaatiot tai luonnonmukaisuuden valvontaviranomaiset panevat tehokkaasti täytäntöön asetuksen (EU) 2017/625 5 artiklan 1 kohdan a ja c–i alakohdan vaatimukset.

Monivuotisessa kansallisessa valvontasuunnitelmassa olisi erityisesti kuvattava käytössä olevat menettelyt ja/tai järjestelyt, joilla varmistetaan seuraavat seikat kaikkien toimivaltaisten viranomaisten ja luonnonmukaisuuden valvontaviranomaisten osalta:

a) virallisen valvonnan vaikuttavuus ja asianmukaisuus;

b) sellaisten toimenpiteiden käytössä olo, joilla varmistetaan, että virallista valvontaa suorittavalla henkilöstöllä (12) ei ole eturistiriitoja, jotka voisivat haitata heidän puolueettomuuttaan tai riippumattomuuttaan tai vaarantaa ammatillisen arvostelukyvyn, ja joilla käsitellään esiin mahdollisesti tulevia eturistiriitoja;

c) kaikilla viranomaisilla on käytössään tai mahdollisuus saada käyttöönsä riittävä laboratoriokapasiteetti analyyseja, testausta ja diagnooseja varten;

d) kaikilla viranomaisilla on käytössään tai mahdollisuus saada käyttöönsä riittävästi henkilöstöä, jolla on soveltuva pätevyys ja kokemus, jotta virallinen valvonta voidaan suorittaa tehokkaasti ja vaikuttavasti;

e) kaikilla viranomaisilla on asianmukaiset ja hyvin ylläpidetyt tilat ja laitteet, jotta henkilöstö voi suorittaa virallista valvontaa tehokkaasti ja tosiasiallisesti;

f) kaikilla viranomaisilla on oikeudellinen toimivalta suorittaa virallista valvontaa ja muita virallisia toimia ja toteuttaa asetuksessa (EU) 2017/625 ja 1 artiklan 2 kohdassa tarkoitetuissa säännöissä säädetyt toimet, mukaan lukien toimivalta tutustua toimijoiden tiloihin, tarkastaa eläimet ja tavarat, kirjanpito tai muut asiakirjat, mukaan lukien tietojärjestelmät, ottaa näytteitä ja toteuttaa asianmukaisia toimia tapauksissa, joissa epäillään tai havaitaan vaatimustenvastaisuuksia, sekä toimivalta määrätä tehokkaita, oikeasuhteisia ja varoittavia seuraamuksia tai käynnistää asianmukaisia menettelyjä tällaisten seuraamusten määräämiseksi;

g) kaikilla viranomaisilla on käytössään valmiussuunnitelmat, ja niiden on oltava valmiit toteuttamaan tällaiset suunnitelmat hätätapauksissa, tarvittaessa 1 artiklan 2 kohdassa tarkoitettujen sääntöjen mukaisesti.

3.3 Virallista valvontaa suorittavan henkilöstön koulutus

Monivuotisessa kansallisessa valvontasuunnitelmassa olisi kuvattava käytössä olevat järjestelmät tai järjestelyt, joilla varmistetaan, että virallista valvontaa suorittava henkilöstö saa tai on saanut koulutusta asetuksen (EU) 2017/625 5 artiklan 4 kohdan mukaisesti.

Lisäksi monivuotisessa kansallisessa valvontasuunnitelmassa olisi kuvattava järjestelyt sen varmistamiseksi, että virallista valvontaa suorittavalla henkilöstöllä on asianmukainen pätevyys, koulutus ja ammattitaito valvonnan suorittamiseksi tehokkaasti.

Monivuotisessa kansallisessa valvontasuunnitelmassa olisi esitettävä kaikkien alojen osalta järjestelmät tai järjestelyt, joilla

a) kartoitetaan virallista valvontaa suorittavan henkilöstön koulutustarpeet;

b) tarjotaan ja arvioidaan tällaista koulutusta;

c) dokumentoidaan tällainen koulutus auditointia varten.

Järjestelyissä, joilla virallisen valvonnan tehtäviä siirretään toimeksiannon saaneille elimille tai luonnollisille henkilöille, olisi varmistettava, että näiden toimeksiannon saaneiden elinten henkilöstöllä tai näillä luonnollisilla henkilöillä on asianmukainen pätevyys, koulutus ja ammattitaito valvonnan suorittamiseksi tehokkaasti (ks. myös luvun D kohdassa 2.2 annetut ohjeet).

3.4 Dokumentoidut menettelyt

Monivuotisessa kansallisessa valvontasuunnitelmassa olisi kuvattava käytössä olevat järjestelmät tai järjestelyt, joilla varmistetaan asetuksen (EU) 2017/625 12 artiklan 1–3 kohdassa säädettyjä dokumentoituja menettelyjä ja 13 artiklassa säädettyjä kirjallisia tietoja virallisesta valvonnasta koskevien vaatimusten tosiasiallinen täytäntöönpano.

Dokumentoitujen menettelyjen tulee kattaa asetuksen (EU) 2017/625 liitteessä II olevassa II luvussa esitetyt valvontamenettelyihin kuuluvat alat, ja niihin on sisällytettävä ohjeet virallista valvontaa suorittavalle henkilöstölle.

Monivuotisessa kansallisessa valvontasuunnitelmassa olisi kaikkien alojen osalta kuvattava käytössä olevat järjestelmät tai järjestelyt, joilla varmistetaan, että

a) asiaa koskevat dokumentoidut menettelyt ovat helposti seuraavien saatavilla (13): i) koko virallista valvontaa harjoittava henkilöstö; ii) asianomaiset toimivaltaiset viranomaiset; iii) toimivaltainen keskusviranomainen;

b) dokumentoituja menettelyitä tarkistetaan ja päivitetään asianmukaisin väliajoin.

Suunnitelmaan ei tarvitse sisällyttää kattavaa luetteloa tai hakemistoa dokumentoiduista menettelyistä, mutta toimivaltaisen viranomaisen olisi ylläpidettävä tällaista luetteloa tai hakemistoa.

Monivuotisessa kansallisessa valvontasuunnitelmassa olisi kaikkien alojen osalta kuvattava käytössä olevat järjestelmät tai järjestelyt, joilla varmistetaan kirjallisten tietojen laatiminen virallisen valvonnan suorittamisesta ja tuloksista asetuksen (EU) 2017/625 13 artiklan 1 ja 2 kohdan mukaisesti, kirjallisten tietojen arkistointi sekä se, että ne ovat helposti seuraavien tahojen saatavilla:

a) koko virallista valvontaa suorittava henkilöstö;

b) asianomaiset toimivaltaiset viranomaiset;

c) toimivaltainen keskusviranomainen;

d) kaikki auditointeja suorittavat organisaatiot;

e) pyynnöstä komissio.

4. Vaara- tai hätätilanteiden hallinta

4.1 Toiminnalliset valmiussuunnitelmat

Lakisääteinen vaatimus

Asetuksen (EU) 2017/625 110 artiklan 2 kohdan j alakohta

Ohjeet

Tässä luvussa annetaan ohjeita erityisesti tiedoista, joita olisi annettava asetuksen (EU) 2017/625 5 artiklan 1 kohdan i alakohdassa ja 115 artiklassa tarkoitettujen valmiussuunnitelmien yhteydessä ja yleisemmin muista valmiussuunnitelmista, joita edellytetään asiaankuuluvassa unionin lainsäädännössä, kuten seuraavissa asetuksissa:

— Euroopan parlamentin ja neuvoston asetus (EU) 2016/429 (14)

— Euroopan parlamentin ja neuvoston asetus (EU) 2016/2031 (15).

Monivuotisessa kansallisessa valvontasuunnitelmassa olisi

a) ilmoitettava kaikki alat, joilla on käytössä erityiset varosuunnitelmat;

b) ilmoitettava kunkin varosuunnitelman soveltamisala;

c) yksilöitävä kunkin varosuunnitelman valmistelusta ja ylläpidosta vastaava elin tai elimet;

d) kuvattava käytössä olevia järjestelmiä tai järjestelyitä varosuunnitelmien levittämistä sekä niiden täytäntöönpanoon liittyvää kouluttamista varten.

Yksittäisistä varosuunnitelmista ei kuitenkaan tarvitse liittää mukaan kopioita, vaan riittää, että annetaan linkki tai linkit asiaan liittyvälle verkkosivulle tai verkkosivuille.

Järjestelyitä voidaan tarvittaessa kuvata organisaatiokaavion tai taulukon avulla tai muulla helposti esitettävällä tavalla.

4.2 Yhteistyön ja keskinäisen avunannon järjestäminen

Lakisääteinen vaatimus

Asetuksen (EU) 2017/625 110 artiklan 2 kohdan k alakohta

Ohjeet

Monivuotisessa kansallisessa valvontasuunnitelmassa olisi

a) kuvattava käytössä olevat yleiset järjestelyt, joilla varmistetaan, että asetuksen (EU) 2017/625 102–107 artiklan vaatimuksia noudatetaan;

b) yksilöitävä nimetty yhteyselin tai -elimet ja alat, joista ne ovat vastuussa tai joilla niillä on toimivalta.

Yleisiä järjestelyjä koskeva kuvaus voisi sisältää tietoa siitä, miten toimivaltaiset viranomaiset vaihtavat ja levittävät tietoa vakavista suorista tai epäsuorista riskeistä ihmisten, eläinten tai kasvien terveydelle, eläinten hyvinvoinnille tai, muuntogeenisten organismien ja kasvinsuojeluaineiden tapauksessa, myös ympäristölle, jotta voidaan mahdollistaa nopeiden toimenpiteiden toteuttaminen kyseisten vakavien riskien torjumiseksi.

Käytössä olisi oltava toimivaltaisten viranomaisten välistä rajatylittävää apua ja yhteistyötä koskevia mekanismeja sen varmistamiseksi, että sellaisia elintarvikeketjua koskevan unionin lainsäädännön vaatimustenvastaisuuteen liittyviä tapauksia, joilla on rajatylittävä ulottuvuus, käsitellään tehokkaasti paitsi siinä jäsenvaltiossa, jossa vaatimustenvastaisuus havaitaan, myös siinä jäsenvaltiossa, josta vaatimustenvastaisuus on lähtöisin.

Lisäksi voitaisiin antaa lyhyt kuvaus siitä, miten toimivaltaiset viranomaiset ovat vuorovaikutuksessa virallisen valvonnan tiedonhallintajärjestelmän (IMSOC) (16) kanssa ja käyttävät sen eri komponentteja. Näin voitaisiin osoittaa, että jäsenvaltiot toteuttavat oikea-aikaisia toimia tiettyjen vakavien riskien torjumiseksi koko unionin elintarvikeketjun pituudelta, ja kuvata sitä, miten ne ovat valmistautuneet toteuttamaan vaikuttavia ja oikeasuhteisia toimia elintarvikeketjua koskevan unionin lainsäädännön rajatylittävien rikkomusten käsittelemiseksi myös tapauksissa, joissa mahdollisilla petollisilla tai vilpillisillä käytännöillä on tai voisi olla rajatylittävä ulottuvuus.

Olisi järjestettävä hallinnollista apua ja yhteistyötä koskevien pyyntöjen ja kaikkien ilmoitusten asianmukainen seuranta. Tämän helpottamiseksi jäsenvaltioiden olisi nimettävä yksi tai useampi yhteyselin avustamaan ja koordinoimaan eri jäsenvaltioiden toimivaltaisten viranomaisten välistä viestintää.

(1) Euroopan parlamentin ja neuvoston asetus (EU) 2017/625, annettu 15 päivänä maaliskuuta 2017, virallisesta valvonnasta ja muista virallisista toimista, jotka suoritetaan elintarvike- ja rehulainsäädännön ja eläinten terveyttä ja hyvinvointia, kasvien terveyttä ja kasvinsuojeluaineita koskevien sääntöjen soveltamisen varmistamiseksi, sekä Euroopan parlamentin ja neuvoston asetusten (EY) N:o 999/2001, (EY) N:o 396/2005, (EY) N:o 1069/2009, (EY) N:o 1107/2009, (EU) N:o 1151/2012, (EU) N:o 652/2014, (EU) 2016/429 ja (EU) 2016/2031, neuvoston asetusten (EY) N:o 1/2005 ja (EY) N:o 1099/2009 ja neuvoston direktiivien 98/58/EY, 1999/74/EY, 2007/43/EY, 2008/119/EY ja 2008/120/EY muuttamisesta ja Euroopan parlamentin ja neuvoston asetusten (EY) N:o 854/2004 ja (EY) N:o 882/2004, neuvoston direktiivien 89/608/ETY, 89/662/ETY, 90/425/ETY, 91/496/ETY, 96/23/EY, 96/93/EY ja 97/78/EY ja neuvoston päätöksen 92/438/ETY kumoamisesta (virallista valvontaa koskeva asetus) (EUVL L 95, 7.4.2017, s. 1).

(2) Euroopan parlamentin ja neuvoston asetus (EY) N:o 882/2004, annettu 29 päivänä huhtikuuta 2004, rehu- ja elintarvikelainsäädännön sekä eläinten terveyttä ja hyvinvointia koskevien sääntöjen mukaisuuden varmistamiseksi suoritetusta virallisesta valvonnasta (EUVL L 165, 30.4.2004, s. 1).

(3) Neuvoston asetus (EY) N:o 834/2007, annettu 28 päivänä kesäkuuta 2007, luonnonmukaisesta tuotannosta ja luonnonmukaisesti tuotettujen tuotteiden merkinnöistä sekä asetuksen (ETY) N:o 2092/91 kumoamisesta (EUVL L 189, 20.7.2007, s. 1).

(4) Asetuksen (EU) 2017/625 1 artiklan 5 kohdan mukaisesti kyseisen asetuksen 109–111 artiklaa ei sovelleta muihin virallisiin toimiin.

(5) OIE:n ja EU:n yhteisen työryhmän työ voisi olla hyödyllinen tietolähde.

(6) Komission täytäntöönpanoasetus (EU) 2019/723, annettu 2 päivänä toukokuuta 2019, Euroopan parlamentin ja neuvoston asetuksen (EU) 2017/625 soveltamissäännöistä jäsenvaltioiden toimittamissa vuosikertomuksissa käytettävän vakiomallilomakkeen osalta (EUVL L 124, 13.5.2019, s. 1).

(7) Komission tiedonanto – Ohjeasiakirja Euroopan parlamentin ja neuvoston asetuksen (EU) 2017/625 soveltamissäännöistä jäsenvaltioiden toimittamissa vuosikertomuksissa käytettävän vakiomallilomakkeen osalta annetun komission täytäntöönpanoasetuksen (EU) 2019/723 liitteenä olevan vakiomallilomakkeen täyttämisestä (EUVL C 71, 1.3.2021, s. 1) (C(2021) 1136).

(8) Monivuotisia kansallisia valvontasuunnitelmia käsittelevän verkoston työ voisi olla hyödyllinen tietolähde.

(9) Ks. alaviite 8.

(10) Esimerkiksi ”Länder”, ”county councils”, ”municipalities”, ”départements”.

(11) Järjestelyissä olisi otettava huomioon seuraava asiakirja: Komission tiedonanto – Ohjeasiakirja asetuksen (EU) 2017/625 6 artiklan mukaisten auditointien toteuttamista koskevien säännösten täytäntöönpanosta (EUVL C 66, 26.2.2021, s. 22).

(12) Kun ulkoinen tai tilapäinen henkilöstö suorittaa virallista valvontaa, käytössä on oltava toimenpiteet sen varmistamiseksi, että ulkoinen tai tilapäinen henkilöstö on samalla tavalla riippumaton ja vastuuvelvollinen kuin vakituinen henkilöstö virallista valvontaa suorittaessaan.

(13) Ks. myös luvun C kohta 3.

(14) Euroopan parlamentin ja neuvoston asetus (EU) 2016/429, annettu 9 päivänä maaliskuuta 2016, tarttuvista eläintaudeista sekä tiettyjen eläinterveyttä koskevien säädösten muuttamisesta ja kumoamisesta (”eläinterveyssäännöstö”) (EUVL L 84, 31.3.2016, s. 1).

(15) Euroopan parlamentin ja neuvoston asetus (EU) 2016/2031, annettu 26 päivänä lokakuuta 2016, kasvintuhoojien vastaisista suojatoimenpiteistä, Euroopan parlamentin ja neuvoston asetusten (EU) N:o 228/2013, (EU) N:o 652/2014 ja (EU) N:o 1143/2014 muuttamisesta ja neuvoston direktiivien 69/464/ETY, 74/647/ETY, 93/85/ETY, 98/57/EY, 2000/29/EY, 2006/91/EY ja 2007/33/EY kumoamisesta (EUVL L 317, 23.11.2016, s. 4).

(16) Komission täytäntöönpanoasetus (EU) 2019/1715, annettu 30 päivänä syyskuuta 2019, virallisen valvonnan tiedonhallintajärjestelmän ja sen komponenttien toimintaa koskevista säännöistä (”IMSOC-asetus”) (EUVL L 261, 14.10.2019, s. 37).